2004/161/EY: Neuvoston päätös, tehty 10 päivänä helmikuuta 2004, luvan antamisesta jäsenvaltioille soveltaa alennettua arvonlisäverokantaa tiettyihin erityisen työvaltaisiin palveluihin direktiivin 77/388/ETY 28 artiklan 6 kohdassa säädetyn menettelyn mukaisesti tehdyn päätöksen 2000/185/EY soveltamisajan jatkamisesta



Virallinen lehti nro L 052 , 21/02/2004 s. 0062 - 0063



Neuvoston päätös, tehty 10 päivänä helmikuuta 2004, luvan antamisesta jäsenvaltioille soveltaa alennettua arvonlisäverokantaa tiettyihin erityisen työvaltaisiin palveluihin direktiivin 77/388/ETY 28 artiklan 6 kohdassa säädetyn menettelyn mukaisesti tehdyn päätöksen 2000/185/EY soveltamisajan jatkamisesta (2004/161/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun neuvoston direktiivin 77/388/ETY(1) ja erityisesti sen 28 artiklan 6 kohdan, ottaa huomioon komission ehdotuksen, sekä katsoo seuraavaa: (1) Alankomaat, Belgia, Espanja, Italia, Kreikka, Luxemburg, Portugali, Ranska ja Yhdistynyt kuningaskunta saivat neuvoston päätöksen 2000/185/EY(2) nojalla soveltaa 31 päivään joulukuuta 2003 saakka alennettua arvonlisäverokantaa niihin erityisen työvaltaisiin palveluihin, joiden osalta ne olivat lupaa pyytäneet. (2) Komissio hyväksyi 23 päivänä heinäkuuta 2003 alennettujen arvonlisäverokantojen kokonaistarkistusta koskevan direktiiviehdotuksen. Koska neuvosto ei ole päässyt 31 päivään joulukuuta 2003 mennessä yhteisymmärrykseen, olisi voimassa olevaa alennetun arvonlisäverokannan järjestelmää jatkettava kahdella vuodella erityisen työvaltaisten palvelujen osalta. (3) Kyseiselle toimenpiteelle direktiivissä 77/388/ETY säädetyn soveltamisajan enimmäiskestoa on jatkettu. (4) Myös päätöksen 2000/185/EY soveltamisaikaa olisi jatkettava. (5) Mainitussa direktiivissä tarkoitettujen lupien soveltamisen jatkumisen varmistamiseksi on aiheellista säätää tämän päätöksen takautuvasta soveltamisesta, ON TEHNYT TÄMÄN PÄÄTÖKSEN: 1 artikla Muutetaan päätös 2000/185/EY seuraavasti: 1) Korvataan 1 artiklan ensimmäisessä kohdassa ilmaisu "1 päivän tammikuuta 2000 ja 31 päivän joulukuuta 2003 välisen nelivuotiskauden" ilmaisulla "1 päivän tammikuuta 2000 ja 31 päivän joulukuuta 2005 välisen kuusivuotiskauden"; 2) Korvataan 3 artiklan toisessa kohdassa ilmaisu "31 päivään joulukuuta 2003" ilmaisulla "31 päivään joulukuuta 2005". 2 artikla Tämä päätös on osoitettu Alankomaiden kuningaskunnalle, Belgian kuningaskunnalle, Espanjan kuningaskunnalle, Helleenien tasavallalle, Italian tasavallalle, Luxemburgin suurherttuakunnalle, Portugalin tasavallalle, Ranskan tasavallalle sekä Ison-Britannian ja Pohjois-Irlannin yhdistyneelle kuningaskunnalle. 3 artikla Tätä päätöstä sovelletaan 1 päivästä tammikuuta 2004. Tehty Brysselissä 10 päivänä helmikuuta 2004. Neuvoston puolesta Puheenjohtaja C. McCreevy (1) EYVL L 145, 13.6.1977, s. 1, direktiivi sellaisena kuin se on viimeksi muutettuna direktiivillä 2004/15/EY (ks. tämän virallisen lehden sivu 61). (2) EYVL L 59, 4.3.2000, s. 10, päätös sellaisena kuin se on muutettuna päätöksellä 2002/954/EY (EYVL L 331, 7.12.2002, s. 28).